CELEX: 
Language: el
Date: 2018-10-16 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την κατάρτιση του καταλόγου δεικτών για την έκθεση σχετικά με την εφαρμογή του κανονισμού (ΕΚ) αριθ. 1082/2006 του Ευρωπαϊκού Κοινοβουλίου και του Συμβουλίου για τον ευρωπαϊκό όμιλο εδαφικής συνεργασίας (ΕΟΕΣ)

ΑΙΤΙΟΛΟΓΙΚΗ ΕΚΘΕΣΗ
            
            
               1ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Στο άρθρο 17 πρώτο εδάφιο του κανονισμού (ΕΚ) αριθ. 1082/2006 του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για τον ευρωπαϊκό όμιλο εδαφικής συνεργασίας (ΕΟΕΣ)
                  1
                αναφέρεται ότι η Επιτροπή καταρτίζει έκθεση σχετικά με την εφαρμογή του εν λόγω κανονισμού. Οι δείκτες που χρησιμοποιούνται για την κατάρτιση της έκθεσης θα πρέπει να καθορίζονται σε κατ’ εξουσιοδότηση πράξη και θα πρέπει να καλύπτουν την αποτελεσματικότητα, την αποδοτικότητα, τη συνάφεια προς τον σκοπό, την ευρωπαϊκή προστιθέμενη αξία και τις δυνατότητες απλούστευσης.
            
            
               Ως εκ τούτου, στόχος της παρούσας κατ’ εξουσιοδότηση πράξης είναι η κατάρτιση καταλόγου των δεικτών που χρησιμοποιούνται για την αξιολόγηση της εφαρμογής του κανονισμού ΕΟΕΣ. Η αξιολόγηση αυτή θα αποτελέσει τη βάση για την έκθεση της Επιτροπής.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με την παράγραφο 4 της κοινής αντίληψης για τις κατ’ εξουσιοδότηση πράξεις, πραγματοποιήθηκαν διαβουλεύσεις μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής. Σχέδιο της παρούσας κατ’ εξουσιοδότηση πράξης συζητήθηκε σε συνεδριάσεις ομάδων εμπειρογνωμόνων με τη συμμετοχή εμπειρογνωμόνων από όλα τα κράτη μέλη στις 4 Ιουλίου 2013 και στις 14 Ιουλίου 2017. Οι ημερομηνίες, το θεματολόγιο και τα σχετικά έγγραφα των συνεδριάσεων κοινοποιήθηκαν δεόντως στο Ευρωπαϊκό Κοινοβούλιο, ώστε το εν λόγω όργανο να έχει τη δυνατότητα να ζητήσει να συμμετάσχει στις συνεδριάσεις αυτές.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Στο άρθρο 17 δεύτερο εδάφιο του κανονισμού (ΕΚ) αριθ. 1082/2006 ανατίθεται στην Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 17α, για την κατάρτιση του καταλόγου των δεικτών που προβλέπονται στο πρώτο εδάφιο.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 16.10.2018
            
            
               για την κατάρτιση του καταλόγου δεικτών για την έκθεση σχετικά με την εφαρμογή του κανονισμού (ΕΚ) αριθ. 1082/2006 του Ευρωπαϊκού Κοινοβουλίου και του Συμβουλίου για τον ευρωπαϊκό όμιλο εδαφικής συνεργασίας (ΕΟΕΣ)
            
            
               Η ΕΥΡΩΠΑΪΚΉ ΕΠΙΤΡΟΠΉ
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 1082/2006 του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για τον ευρωπαϊκό όμιλο εδαφικής συνεργασίας (ΕΟΕΣ)
                  2
               , και ιδίως το άρθρο 17 δεύτερο εδάφιο,
            
            
               Εκτιμώντας τα ακόλουθα:
            
            
               (1)Στην πρώτη έκθεσή της σχετικά με την εφαρμογή του κανονισμού (ΕΚ) αριθ. 1082/2006 η Επιτροπή πρότεινε ορισμένες τροποποιήσεις
                  3
               . Ο κανονισμός (ΕΕ) αριθ. 1302/2013 του Ευρωπαϊκού Κοινοβουλίου και του Συμβουλίου
                  4
                βελτίωσε, αποσαφήνισε και απλούστευσε την ίδρυση και τη λειτουργία των ευρωπαϊκών ομίλων εδαφικής συνεργασίας («ΕΟΕΣ»).
            
            
               (2)Σύμφωνα με το άρθρο 17 πρώτο εδάφιο του κανονισμού (ΕΚ) αριθ. 1082/2006, η Επιτροπή διαβιβάζει στο Ευρωπαϊκό Κοινοβούλιο, στο Συμβούλιο και στην Επιτροπή των Περιφερειών έκθεση σχετικά με την εφαρμογή του εν λόγω κανονισμού, στην οποία αξιολογούνται, βάσει δεικτών, η αποτελεσματικότητα, η αποδοτικότητα, η συνάφεια προς τον σκοπό, η ευρωπαϊκή προστιθέμενη αξία και οι δυνατότητες απλούστευσης του εν λόγω κανονισμού.
            
            
               (3)Οι δείκτες αναμένεται να βοηθήσουν την Επιτροπή να διαμορφώσει γνώμη σχετικά με τη μέχρι σήμερα επιτευχθείσα πρόοδο. Θα πρέπει να οριστεί μια καταληκτική ημερομηνία για τη συγκέντρωση πληροφοριών σχετικά με την έκθεση και πρέπει να αξιολογηθεί η πρόοδος, συγκρίνοντας την κατάσταση σε μια δεδομένη γραμμή βάσης και την κατάσταση κατά την εν λόγω καταληκτική ημερομηνία. Κατά την κατάρτιση της έκθεσης θα πρέπει να χρησιμοποιούνται τόσο ποσοτικοί όσο και ποιοτικοί δείκτες.
            
            
               (4)Σύμφωνα με το άρθρο 3 δεύτερο εδάφιο του κανονισμού (ΕΕ) αριθ. 1302/2013, ο εν λόγω κανονισμός εφαρμόζεται από την 22α Ιουνίου 2014. Σύμφωνα με τις μεταβατικές διατάξεις του άρθρου 2 του εν λόγω κανονισμού, η διαδικασία έγκρισης των ΕΟΕΣ που βρίσκονται στο στάδιο της ίδρυσης, εξαρτάται από την ημερομηνία της 22ας Ιουνίου 2014. Επομένως, το βασικό σενάριο για τους δείκτες μέτρησης της προόδου θα πρέπει να είναι η κατάσταση την 21η Ιουνίου 2014. Η καταληκτική ημερομηνία για τη λήψη δεδομένων ή πληροφοριών για τη χρήση του δείκτη μπορεί να καθοριστεί μόνο κατά τις προπαρασκευαστικές εργασίες για την έκθεση σχετικά με την εφαρμογή του κανονισμού και θα πρέπει να αναφέρεται στην έκθεση.
            
         
         
            
               (5)Ο δείκτης αποτελεσματικότητας θα πρέπει να καταδεικνύει κατά πόσον ο ισχύων κανονισμός (ΕΚ) αριθ. 1082/2006 πέτυχε τους στόχους του ή σημείωσε πρόοδο όσον αφορά την επίτευξή τους.
            
            
               (6)Ο δείκτης αποδοτικότητας εξετάζει τη σχέση μεταξύ των χρησιμοποιούμενων πόρων ή εισροών και τις αλλαγές ή τα αποτελέσματα που έχουν προκύψει. Όσον αφορά τη διαδικασία έγκρισης της ίδρυσης των ΕΟΕΣ, οι πληροφορίες σχετικά με τις διάφορες δαπάνες για την ίδρυση διαφόρων νομικών οργάνων για τη συνεργασία μπορούν να παραχθούν μόνο από τις εθνικές αρχές, που έχουν προηγουμένως εγκρίνει συγκρίσιμα όργανα. Κατά την αξιολόγηση της προόδου των ΕΟΕΣ και, έμμεσα, της αποτελεσματικότητας του κανονισμού (ΕΚ) αριθ. 1082/2006 μέχρι σήμερα, οι δαπάνες λειτουργίας των ΕΟΕΣ θα πρέπει να συγκρίνονται με τις δαπάνες για την ίδρυση ενός διαφορετικού νομικού οργάνου για τη συνεργασία. Αυτή η σύγκριση μπορεί, ωστόσο, να πραγματοποιηθεί μόνο με τους ΕΟΕΣ που είχαν συστήσει εκ των προτέρων διαφορετικό νομικό πρόσωπο για τη συνεργασία.
            
            
               (7)Ο δείκτης συνάφειας προς τον σκοπό εξετάζει τον βαθμό στον οποίο οι στόχοι και οι διατάξεις του κανονισμού (ΕΚ) αριθ. 1082/2006 αντιστοιχούν στις ανάγκες των υποψήφιων μελών των ΕΟΕΣ.
            
            
               (8)Ο δείκτης βιωσιμότητας, ο οποίος συνδέεται με την συνάφεια, εξετάζει τον αριθμό των εγγεγραμμένων ΕΟΕΣ που στην πραγματικότητα δεν ασκούν οποιαδήποτε δραστηριότητα.
            
            
               (9)Ο δείκτης ευρωπαϊκής προστιθέμενης αξίας εξετάζει κατά πόσον οι ΕΟΕΣ ιδρύθηκαν επειδή εκδόθηκε ο κανονισμός (ΕΚ) αριθ. 1082/2006, ενώ τα μέλη του ΕΟΕΣ δεν ήταν σε θέση να συστήσουν νομικά όργανα εδαφικής συνεργασίας βάσει του ισχύοντος διεθνούς ή εθνικού δικαίου.
            
            
               (10)Όσον αφορά τις δυνατότητες περαιτέρω απλούστευσης του κανονισμού (ΕΚ) αριθ. 1082/2006, θα πρέπει να αξιολογηθούν τα στοιχεία προς απλούστευση, όπως η διαδικασία ίδρυσης νέων ΕΟΕΣ, συμπεριλαμβανομένης της σιωπηρής έγκρισης από τις εθνικές αρχές, όπως θεσπίστηκε με τον κανονισμό (ΕΕ) αριθ. 1302/2013,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Οι δείκτες που πρέπει να χρησιμοποιούνται για την έκθεση σχετικά με την εφαρμογή του κανονισμού (ΕΚ) αριθ. 1082/2006 καθορίζονται στο παράρτημα του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 16.10.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 210 της 31.7.2006, σ.19.
               
               
                  
                     (2)
                  
                        ΕΕ L 210 της 31.7.2006, σ.19.
               
               
                  
                     (3)
                  
                        Έκθεση της Επιτροπής προς το Ευρωπαϊκό Κοινοβούλιο και το Συμβούλιο με τίτλο «Εφαρμογή του κανονισμού (ΕΚ) αριθ. 1082/2006 για τον ευρωπαϊκό όμιλο εδαφικής συνεργασίας (ΕΟΕΣ)» - COM(2011) 462 final της 29.7.2011.
               
               
                  
                     (4)
                  
                        Κανονισμός (ΕΕ) αριθ. 1302/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για την τροποποίηση του κανονισμού (ΕΚ) αριθ. 1082/2006 για τον ευρωπαϊκό όμιλο εδαφικής συνεργασίας (ΕΟΕΣ) όσον αφορά την αποσαφήνιση, την απλούστευση και τη βελτίωση της διαδικασίας ίδρυσης και λειτουργίας αυτών των ομίλων (ΕΕ L 347 της 20.12.2013, σ. 303).
               
            
      
    ---documentbreak--- 
      
         
         
            
               ΠΑΡAΡΤΗΜΑ
            
            
               Κατάλογος δεικτών για την έκθεση σχετικά με την εφαρμογή του κανονισμού (ΕΚ) αριθ. 1082/2006 για τον ευρωπαϊκό όμιλο εδαφικής συνεργασίας (ΕΟΕΣ)
            
            
            
                     
                        Κριτήριο αξιολόγησης
                     
                  
                  
                     
                        Όνομα δείκτη
                     
                  
                  
                     
                        Μονάδα
                     
                  
               
                     
                        Αποτελεσματικότητα
                     
                  
                  
                     
                        Συμμόρφωση των εθνικών κανόνων των κρατών μελών με τον παρόντα κανονισμό
                     
                  
                  
                     
                        Αριθμός κρατών μελών που υιοθέτησαν αναθεωρημένους κανόνες εφαρμογής κατά την καταληκτική ημερομηνία της έκθεσης
                     
                  
               
                     
                  
                  
                     
                        Αύξηση ιδρυόμενων ΕΟΕΣ (γραμμή βάσης: αριθμός ΕΟΕΣ την 21η Ιουνίου 2014: X)
                     
                  
                  
                     
                        Αριθμός ΕΟΕΣ κατά την καταληκτική ημερομηνία της έκθεσης
                     
                  
               
                     
                  
                  
                     
                        Αύξηση μελών ΕΟΕΣ σε υφιστάμενους ΕΟΕΣ (γραμμή βάσης: αριθμός μελών ΕΟΕΣ κατά την αρχική ίδρυση)
                     
                  
                  
                     
                        Αριθμός μελών ΕΟΕΣ κατά την καταληκτική ημερομηνία της έκθεσης
                     
                  
               
                     
                  
                  
                     
                        Αύξηση μελών ΕΟΕΣ ανά κατηγορία (γραμμή βάσης: αριθμός μελών την 21η Ιουνίου 2014: X)
                     
                     
                        Επιμέρους δείκτες ανά κατηγορία:
                     
                     
                        ·Κράτη μέλη
                     
                     
                        ·αρχές σε εθνικό επίπεδο
                     
                     
                        ·περιφερειακές αρχές
                     
                     
                        ·τοπικές αρχές
                     
                     
                        ·δημόσιες επιχειρήσεις
                     
                     
                        ·επιχειρήσεις επιφορτισμένες με την παροχή υπηρεσιών γενικού οικονομικού συμφέροντος
                     
                     
                        ·ενώσεις αποτελούμενες από οργανισμούς που ανήκουν σε μία ή περισσότερες από τις κατηγορίες αυτές
                     
                     
                        ·εθνικές, περιφερειακές ή τοπικές αρχές, ή φορείς ή επιχειρήσεις, ισοδύναμες με τις προαναφερόμενες, από τρίτες χώρες ή υπερπόντιες χώρες ή εδάφη
                     
                  
                  
                     
                        Αριθμός κατά την καταληκτική ημερομηνία της έκθεσης
                     
                  
               
                     
                  
                  
                     
                        Αύξηση των υπηρεσιών που παρέχονται ως αποτέλεσμα των ΕΟΕΣ (γραμμή βάσης: αριθμός υπηρεσιών που παρασχέθηκαν την 21η Ιουνίου 2014: X)
                     
                     
                        Επιμέρους δείκτες ανά κατηγορία:
                     
                     
                        ·Υγεία
                     
                     
                        ·Εκπαίδευση και κατάρτιση
                     
                     
                        ·Περιβάλλον, ενέργεια, προστασία της φύσης
                     
                     
                        ·Μεταφορές
                     
                     
                        ·Έρευνα
                     
                     
                        ·Άλλα
                     
                  
                  
                     
                        Αριθμός κατά την καταληκτική ημερομηνία της έκθεσης
                     
                  
               
                     
                        Αποδοτικότητα
                     
                  
                  
                     
                        Κόστος ίδρυσης ενός ΕΟΕΣ σε σύγκριση με το κόστος σύστασης συγκρίσιμων δομών βάσει του διεθνούς ή εθνικού δικαίου
                           1
                        
                     
                  
                  
                     
                        EUR
                     
                  
               
                     
                  
                  
                     
                        Κόστος λειτουργίας ενός ΕΟΕΣ σε σύγκριση με το κόστος λειτουργίας συγκρίσιμων δομών βάσει του διεθνούς ή εθνικού δικαίου
                     
                  
                  
                     
                        EUR
                     
                  
               
                     
                  
                  
                     
                        Διαδικασία έγκρισης για την ίδρυση ΕΟΕΣ σε σύγκριση με τη διαδικασία έγκρισης για συγκρίσιμους φορείς βάσει του διεθνούς ή εθνικού δικαίου
                     
                  
                  
                     
                        Αριθμός μηνών
                     
                  
               
                     
                        Συνάφεια προς τον σκοπό
                     
                  
                  
                     
                        Χρήση του ΕΟΕΣ για την εφαρμογή προγράμματος συνεργασίας (ως διαχειριστικής αρχής) (γραμμή βάσης: αριθμός ΕΟΕΣ που ενεργούσαν ωςδιαχειριστική αρχή την 21η Ιουνίου 2014: X)
                     
                  
                  
                     
                        Αριθμός ΕΟΕΣ που έχουν οριστεί ως διαχειριστική αρχή προγράμματος συνεργασίας κατά την καταληκτική ημερομηνία της έκθεσης
                     
                  
               
                     
                  
                  
                     
                        Χρήση του ΕΟΕΣ για την υλοποίηση μέρους προγράμματος συνεργασίας (π.χ. υποπρογράμματα, χρηματοδότηση μικρών έργων, έργα μεταξύ προσώπων, ολοκληρωμένες εδαφικές επενδύσεις, κοινά σχέδια δράσης) (γραμμή βάσης: αριθμός ΕΟΕΣ που ενεργούσαν ως διαχειριστική αρχή την 21η Ιουνίου 2014: X)
                     
                  
                  
                     
                        Αριθμός ΕΟΕΣ που έχουν οριστεί για την υλοποίηση μέρους προγράμματος συνεργασίας κατά την καταληκτική ημερομηνία της έκθεσης
                     
                  
               
                     
                  
                  
                     
                        Χρήση του ΕΟΕΣ για την εφαρμογή μιας ενέργειας (γραμμή βάσης: αριθμός ΕΟΕΣ που ενεργούσαν ως διαχειριστική αρχή την 21η Ιουνίου 2014: X)
                     
                     
                        Επιμέρους δείκτες ανά κατηγορία:
                     
                     
                        ·ενέργεια στο πλαίσιο προγράμματος συνεργασίας (διασυνοριακό, διακρατικό ή διαπεριφερειακό)
                     
                     
                        ·ενέργεια που υποστηρίζεται από την Ένωση μέσω του Ευρωπαϊκού Ταμείου Περιφερειακής Ανάπτυξης βάσει προγράμματος στο πλαίσιο του στόχου ««Επενδύσεις στην ανάπτυξη και την απασχόληση»»
                     
                     
                        ·ενέργεια που υποστηρίζεται από την Ένωση μέσω του Ευρωπαϊκού Κοινωνικού Ταμείου
                     
                     
                        ·ενέργεια που υποστηρίζεται από την Ένωση μέσω του Ταμείου Συνοχής
                     
                     
                        ·ενέργεια/έργο που υποστηρίζεται από την Ένωση εκτός των προγραμμάτων της πολιτικής για τη συνοχή
                     
                  
                  
                     
                        Αριθμός κατά την καταληκτική ημερομηνία της έκθεσης
                     
                  
               
                     
                  
                  
                     
                        Χρήση των διαφόρων εναλλακτικών λύσεων για την επιλογή του εφαρμοστέου δικαίου:
                     
                     
                        ·εφαρμοστέο δίκαιο όσον αφορά την ερμηνεία και την εφαρμογή της σύμβασης [άρθρο 8 παράγραφος 2 στοιχείο ζ)]·
                     
                     
                        ·εφαρμοστέο δίκαιο στις πράξεις οργάνων [άρθρο 8 παράγραφος 2 στοιχείο η)]· και
                     
                     
                        ·νόμος που σχετίζεται άμεσα με τις δραστηριότητες των ΕΟΕΣ (άρθρο 8 παράγραφος 2 στοιχείο ι))
                     
                  
                  
                     
                        Ποιοτικά κριτήρια
                     
                  
               
                     
                  
                  
                     
                        Χρησιμοποίηση ιδίου προσωπικού ως ποσοστού του συνόλου του προσωπικού
                           2
                        
                     
                  
                  
                     
                        Ποσοστό
                           3
                        
                     
                  
               
                     
                  
                  
                     
                        Κίνητρα για την επιλογή ίδρυσης ενός ΕΟΕΣ, για τους οργανισμούς που έχουν συνάψει επισήμως συμφωνία ΕΟΕΣ
                     
                  
                  
                     
                        Ποιοτικά κριτήρια 
                     
                  
               
                     
                        Βιωσιμότητα
                     
                  
                  
                     
                        ΕΟΕΣ που είναι εγγεγραμμένοι χωρίς να ασκούν δραστηριότητες
                     
                  
                  
                     
                        Αριθμός
                     
                  
               
                     
                        Ευρωπαϊκή προστιθέμενη αξία
                     
                  
                  
                     
                        Αριθμός δομών και δικτύων εδαφικής συνεργασίας που έχουν ιδρυθεί επειδή το μέσο ΕΟΕΣ προσφέρθηκε δυνάμει του κανονισμού (ΕΚ) αριθ. 1082/2006
                     
                  
                  
                     
                        Ποσοτικό/ποιοτικό
                     
                  
               
                     
                  
                  
                     
                        Πλεονεκτήματα ενός νομικού προσώπου που ιδρύθηκε βάσει της νομοθεσίας της ΕΕ σε σύγκριση με νομικά πρόσωπα που υφίστανται βάσει του διεθνούς ή εθνικού δικαίου
                     
                  
                  
                     
                        Ποιοτικά κριτήρια
                     
                  
               
                     
                        Απλούστευση που θεσπίστηκε από το μέσο
                     
                  
                  
                     
                        Μέση χρονική διάρκεια ίδρυσης ενός ΕΟΕΣ (φάση 1: έως την υποβολή του σχεδίου σύμβασης) πριν και μετά την τροποποίηση του παρόντος κανονισμού
                     
                  
                  
                     
                        Μήνες
                     
                  
               
                     
                  
                  
                     
                        Μέση διάρκεια ίδρυσης ενός ΕΟΕΣ (φάση 2: υποβολή του σχεδίου σύμβασης έως την τελική έγκριση) πριν και μετά την τροποποίηση του παρόντος κανονισμού
                     
                  
                  
                     
                        Μήνες
                     
                  
               
                     
                  
                  
                     
                        Αριθμός εγκρίσεων μέσω σιωπηρής έγκρισης από τις εθνικές αρχές εκτός του κράτους μέλους της καταστατικής έδρας ΕΟΕΣ
                     
                  
                  
                     
                        Αριθμός (και ποιοτικά κριτήρια)
                     
                  
               
         
         
            
                  
                     (1)
                  
                        Π.χ. Euroregional Co-operation Grouping (Συμβούλιο της Ευρώπης); Euroregions, Eurodistricts· Zweckverband (γερμανικό δίκαιο), Consorcio (ισπανικό δίκαιο), Groupement local de coopération transfrontalière (γαλλικό δίκαιο). 
               
               
                  
                     (2)
                  
                        «Ίδιο προσωπικό» σε αντιδιαστολή με προσωπικό που προέρχεται από τα μέλη του ΕΟΕΣ.
               
               
                  
                     (3)
                  
                        Ποσοστό που βασίζεται στον αριθμό του προσωπικού· δεν χρειάζεται να λαμβάνονται υπόψη ισοδύναμα πλήρους απασχόλησης.